**WU Executive Academy și Ziarul Financiar lansează bursa de 25.000 euro pentru managerii și antreprenorii români care doresc să urmeze un program de Executive MBA**

**WU Executive Academy, cea mai mare universitate de business din Europa, în parteneriat cu Ziarul Financiar, oferă o bursă de studiu în valoare de 25.000[[1]](#footnote-2) de euro pentru programul de Executive MBA Bucharest pe care universitatea austriacă îl oferă pe piața românească și care a fost în trecut de cele mai multe ori pe primul loc în topul celor mai bune programe de MBA din România[[2]](#footnote-3). Perioada de înscriere pentru bursă este 21 august – 24 septembrie.**

Începerea programului va avea loc pe 15 noiembrie 2017, acesta desfășurându-se pe parcursul a 14 luni, în București, în regim part-time, ceea ce le oferă studenților posibilitatea de a nu renunța la locul de muncă. În cadrul programului, studenții beneficiază de două rezidențiate internaționale, în Austria și SUA și de expertiza profesorilor de la cele mai prestigioase universități internaționale: Esade Business School – Spania, Frankfurt School of Finance - Germania și Carlson School of Management – USA. Programul WU Executive MBA se adresează managerilor cu o experiență de minim 5 ani în domeniu și care au înregistrat un progres solid în carieră.

*“Suntem bucuroși că am ajuns la cea de-a 11-a generație de studeți în România, depășind astfel numărul de 260 de absolvenți și studenți români. În plus, bursa pe care o oferim în parteneriat cu Ziarul Financiar a devenit deja o tradiție pentru noi, iar pentru managerii și antreprenorii români și străini, reprezintă o oportunitate extraordinară de a obține o experiență de top pe ambele planuri: atât educațional cât și personal.”*a declarat Prof. Bodo B. Schlegelmilch, directorul academic al programului Executive MBA Bucharest.

Inscrierea constă în transmiterea unui **dosar de aplicație** care să cuprindă:

* Aplicația standardizată completată în limba engleză, o scrisoare de motivare în limba engleză (pg. 14 din aplicație) și două scrisori de recomandare în limba engleză (pg. 15-18 din aplicație). Modelul pentru aceste documente este disponibil **aici**;
* CV-ul în limba engleză;
* Diploma de licență impreuna cu foaia matricola care atestă absolvirea unei instituții de învățământ superior (copie tradusă în limba engleză sau în limba germană de către un traducător autorizat
* o poză în format digital;
* o copie a pașaportului/CI.

Toate acestea vor fi trimise la adresa de e-mail [emba-buc@wu.ac.at](mailto:emba-buc@wu.ac.at). Aplicațiile vor fi analizate de o comisie formată din reprezentanți ai WU Executive Academy și ai Ziarului Financiar. **Beneficiarul bursei de studiu va fi anunțat pe data de 1 Octombrie 2017.**

Mai multe informații despre înscriere puteți găsi pe [www.zf.ro/Executive](http://www.zf.ro/Executive)MBA .

Programul de Executive MBA oferit de WU a împlinit anul trecut un deceniu de activitate pe piața românească. Este singurul program triplu acreditat EQUIS, AACSB și AMBA din România și se situează constant în topurile celor mai bune programe de Executive MBA din țară. Printre avantajele cele mai apreciate de studenți și absolvenți se numără networking-ul, calitatea cursurilor, calitatea predării, experiența profesorilor, îmbunătățirea abilităților de management și a calităților personale, logistică, aplicabilitatea la job și componenta internațională.

WU Executive Academy este parte a Vienna University of Economics and Business (WU), cea mai mare universitate de afaceri din Europa și una din cele două universități de afaceri din lume vorbitoare de limba germană care îndeplinesc standardele ridicate ale acreditărilor AACSB, AMBA și EQUIS. WU se bucură de mai bine de 100 de ani de o reputație excepțională în calitate de furnizor de educație în domeniul managerial. Portofoliul educațional al WU Executive Academy include programe de MBA, Executive MBA, Professional MBA, Master of Laws, certificări universitare, programe corporate, dar și diverse seminarii, fiind unul dintre principalii furnizori de educație în Europa Centrală și de Est.

1. *Taxa de școlarizare este de 35.000 €, din care suma de 25.000 € va fi suportată de Ziarul Financiar şi WU Executive Academy*  [↑](#footnote-ref-2)
2. *Conform ZF TOP MBA 2008, 2010, 2014, 2015* [↑](#footnote-ref-3)